**ДО МИНИСТЪРА НА МЗХГ -**

**Г-Н РУМЕН ПОРОЖАНОВ**

**ДО В.И.Д. ДИРЕКТОР**

**ДИРЕКЦИЯ "ЖИВОТНОВЪДСТВО" -**

**Г-ЖА СИЛВИЯ ВАСИЛЕВА**

**СТАНОВИЩЕ**

**УВАЖАЕМИ ГОСПОДИН ПОРОЖАНОВ,**

**УВАЖАЕМА ГОСПОЖО ВАСИЛЕВА,**

 Във връзка с предложеният Проект на Наредба за допълнение на Наредба №3 от 2015г. за условията и реда за прилагане на схемите за директни плащания (обн. в ДВ, бр.16 от 2105г.), както и във връзка с Решение №8966 от 02.07.2018г. на Върховния административен съд (ВАС) за отмяна на чл.23 от Наредба №3 от 2015г., регламентиращ схемата за обвързано подпомагане на овце-майки и кози-майки под селекционен контрол и във връзка с проведената среща за обсъждане на предложените промени, проведена на 25.07.2018г. от 15.00 часа в Голям Колегиум на МЗХГ Ви изпращаме следното становище, което смятаме, че ще бъде прието и ще намери място в измененията на Наредба №3/2015г.:

1. Смятаме, че предложените бюджети за прехвърляне от схема в схема са преценени правилно и се налага да бъдат приложени.

2. По отношение на модулираната ставка по различните схеми предлагаме следното:

- схема за обвързано подпомагане за млечни крави да запази модулираната ставка;

- схема за обвързано подпомагане за млечни крави под селекционен контрол - да не се прилага модулирана ставка;

- схема за обвързано подпомагане за млечни крави в планински райони (5-9 животни) - да не се прилага модулирана ставка;

-  схема за обвързано подпомагане за месодайни крави и/или юници - да не се прилага модулирана ставка;

- схема за обвързано подпомагане за месодайни крави под селекционен контрол - да не се прилага модулирана ставка;

- схема за обвързано подпомагане за овце-майки и/или кози-майки под селекционен контрол - да не се прилага модулирана ставка;

- схема за обвързано подпомагане за биволи - да не се прилага модулирана ставка.

3. По отношение на производството и реализацията на продукцията по схемата за обвързано подпомагане за овце-майки и/или кози-майки под селекционен контрол и във връзка с това, че трябва да се съобразим с решението на ВАС, правим следните предложения:

- за бенефициенти, чиито животни са регистрирани за производство на мляко да доказват реализирани количества мляко и/или млечни продукти в еквивалент мляко, съответстващи най-малко на 70 кг. на овца-майка и/или коза-майка или да доказват 0,5 регистрирани и реализирани (продадени) приплоди;

- за бенефициенти, чиито животни са регистрирани за производство на месо да доказват 0,5 регистрирани и реализирани(продадени) приплоди;

- автохтонните породи да изберат по какъв начин ще доказват своето производство и реализация т.е. чрез мляко или приплоди, като ако доказват с приплоди то на всяко допустимо животно да съответстват 0,2 приплода, а млякото да съответства на 28 кг. на овца-майка и/или коза-майка.

4. По отношение на изискваните документи за реализация:

- документи, съгласно Закона за счетоводство в Република България;

- фактури за реализация /касово плащане с касов бон, платежно нареждане/ както при говеда и биволи, така и при овце/кози;

- допустими и останалите документи, описани в Наредба №3, но приходните документи да бъдат установени като декларирани при проверка от НАП, пред вид това, че повечето от бенефициентите представят документи, които са само представени пред ДФ"Земеделие", а след това не намират отражение в данъчните декларации на бенефициента. Примерите са многобройни.

25.07.2018г. С уважение:

град София

1. "Обединени български животновъди"

2. "Асоциация на българските биволовъди"

3. "Национална асоциация на биволовъдите в България"

4. "Земеделски стопани" - област Кюстендил

5. Животновъдно сдружение "Старият Балкан"

6. "Асоциация за развъждане на черно-шарената порода в България", Добрич

7. "Асоциация на родопското говедо"

8. "Европейски фермер", Благоевград

9. СНЦ "ОРАПОБ", гр.Калофер

10. "Национален съюз на говедовъдите в България"

11. "Асоциация на земеделските производители в България" (АЗПБ)

12. "Асоциация за развъждане на породата Лакон в България"

13. "Развъдна асоциация на Аборигенни породи овце от Западна България"

14. СНЦ "СРОМО", с.Пирне

15. "Асоциация на млекопреработвателите"

16."Сдружение за развъждане на цигайски и местни породи овце в Република България"

17. "Асоциация за развъждане на среднородопска, каракачанска, родопски цигай овце и каракачански кон"

18. "Българска национална организация на зооинженерите за развъждане на породите селскостопански животни"

19. "РРАМП - Добруджа 2003", Добрич

20. "РАМП", гр.Сливен

21. "Асоциация за развъждане на брезнишката овца"

22. "Асоциация за млекопроизводство Тракия милк"

23. "Асоциация на животновъдите в Странджа"

24. "Асоциация за развъждане на българска млечна порода овце"

25. "Асоциация за развъждане на кафявата порода"

26. Сдружение "Кочериново 2004", общ. Кочериново

27. "Асоциация за рвазвъждане на месодайни породи говеда в България"

28. "Асоциация мутон шароле в България"